Il-President Donald Tusk fil-konferenza stampa finali tas-summit informali f'Salzburg Nibda biex nirringrazzja lill-belt sabiħa ta' Salzburg, lill-Presidenza Awstrijaka tal-UE u lilek personalment, Sebastian, talli lqajtna għal dan is-summit eċċezzjonali. Huwa tassew impressjonanti; l-ospitalità, il-loġistika, u mhux qed ngħid dan biex sempliċiment inkun għidtu. Huwa wieħed mill-aħjar attivitajiet politiċi li qatt attendejt. Prosit. Kif diġà għidt int, f'Salzburg iddiskutejna l-migrazzjoni, is-sigurtà interna u l-Brexit. Id-dibattitu dwar il-migrazzjoni wera li nistgħu ma naqblux dwar kollox iżda naqblu dwar l-għan prinċipali, li huwa dak li tinħonoq il-migrazzjoni illegali lejn l-Ewropa. Sar dibattitu kostruttiv u kien hemm atmosfera pożittiva u ddeċidejna li nkomplu niffukaw fuq dak li jgħaqqadna u li diġà ħalla l-frott. Dan ifisser li nsaħħu kemm il-fruntieri esterni tagħna kif ukoll il-kooperazzjoni ma' pajjiżi terzi. Din il-kooperazzjoni m'għandhiex teżisti biss fir-rigward tal-migrazzjoni jew il-ġlieda kontra l-faċilitaturi ta' dħul klandestin ta' bnedmin u t-traffikanti. Din trid tkun dwar viżjoni ferm aktar wiesgħa ta' sħubija. Flimkien mal-kanċillier Kurz bdejna djalogu mal-President Eġizzjan u issa nistgħu ngħidu li hemm appoġġ mill-Kunsill Ewropew għal dan id-djalogu u oħrajn simili. Ser niltaqa' mal-President Al Sisi nhar il-Ħadd biex immexxu 'l quddiem. U fil-ġimgħat li ġejjin, flimkien mal-Kanċillier Kurz, il-Kummissjoni u anki flimkien ma' grupp ta' stati membri, ser inkunu qed nistiednu lil sħab Afrikani oħra. F'dan il-kuntest qbilna wkoll li norganizzaw summit mal-Lega tal-Istati Għarab fi Frar tas-sena d-dieħla, fl-Eġittu. Fir-rigward tas-sigurtà interna qbilna dwar prijoritajiet għal azzjonijiet immedjati. Huwa għalhekk li teżisti determinazzjoni kondiviża li mmexxu bil-proposta tal-Kummissjoni għal Gwardja Ewropea tal-Fruntiera u tal-Kosta aktar b'saħħitha bħala prijorità. Fl-istess ħin, hekk kif enfasizza l-Kanċillier, huwa ċar ukoll li jeżistu xi kwistjonijiet dwar is-sovranità u d-daqs ta' Frontex li jenħtieġ li jiġu diskussi ulterjorment. Barra minn hekk, qbilna li nsaħħu l-ġlieda kontra kull forma ta' kriminalità, manipulazzjoni u diżinformazzjoni ċibernetiċi. In-nirien li ħakmuna dan is-sajf urew l-importanza tal-kooperazzjoni Ewropea u dan huwa eżempju ta' solidarjetà Ewropea konkreta. Huwa wkoll f'dan il-kuntest li ddeċidejna li ngħaġġlu l-ħidma dwar il-Mekkaniżmu għall-Protezzjoni Ċivili. Waqt il-pranzu ta' ħidma bejn l-UE27 kellna diskussjoni tajba dwar il-Brexit, li għal darb'oħra reġgħet ikkonfermat l-għaqda sħiħa tagħna. Ippermettuli nenfasizza tliet punti. L-ewwelnett, ikkonfermajna mill-ġdid li mhux ser ikun hemm Ftehim dwar il-Ħruġ mingħajr soluzzjoni ta' kontinġenza għall-Irlanda solida, operattiva u legalment vinkolanti. U aħna nkomplu nappoġġaw bis-sħiħ lil Michel Barnier fl-isforzi tiegħu biex isib mudell tali. It-tieni, qbilna li jkollna dikjarazzjoni politika konġunta li tipprovdi kemm jista' jkun kjarezza dwar ir-relazzjonijiet fil-futur. Kulħadd kien tal-fehma li filwaqt li jeżistu elementi pożittivi fil-proposta miċ-Chequers, il-qafas issuġġerit għal kooperazzjoni ekonomika mhux ser jaħdem. Fuq kollox għax hemm ir-riskju li jipperikola s-Suq Uniku. It-tielet, iddiskutejna wkoll l-iskeda ta' żmien għal negozjati ulterjuri. Il-mument tal-verità għan-negozjati tal-Brexit ser ikun il-Kunsill Ewropew ta' Ottubru. F'Ottubru nistennew l-akbar progress u riżultati fit-taħditiet tal-Brexit. Imbagħad niddeċiedu jekk jeżistux il-kundizzjonijiet biex jitlaqqa' summit straordinarju f'Novembru biex ikun iffinalizzat u fformalizzat il-qbil. Grazzi ħafna. Ara l-paġna tal-laqgħa